刁馬河上書事呈提舉張聖用
作者：葛勝仲
朝代：宋

paragraphs: 稻人掌稼存周書，蕩以溝洫蓄以瀦。
爲田一夫顧尚爾，有大於此其亡諸。
所以當時多善歲，黍稌高下無萊汙。
史公引漳變舄鹵，鄭國注洛通廞淤。
寂寞井地已不復，二子興利猶居居。
常平新書出聖考，歲積羡入爲留儲。
毫釐不以給公上，補助力役寬農夫。
意謂舍此欲富國，不幾緣木求淵魚。
猗歟吾皇始即阼，駿惠成憲追前摹。
民田利病特經意，詔俾海縣交修予。
芻言輿議滿青匭，論及刁馬尤勤渠。
一勞暫費不足憚，要使長利相乘除。
水衡銜命出護役，使節適野同伻圖。
勸勤警惰詔賞罰，尺一徑下隨都俞。
擇材分幹自不乏，猶如采芑從菑畬。
薨薨畚插事疏鑿，坎坎鉦鼓催勤劬。
伍符尺籍用兵法，保受圑結從州閭。
施功塹中毎絕蚓，得肉道上時銜烏。
河流廣深事股引，清波漲綠涵靈胥。
勸農使者舊京兆，眉嫵曾畫閨房姝。
魯邦都尉古循吏，謀視韓許直庸奴。
經營土功費心畫，埤益王事成仙臞。
清明不歸對花柳，獨冐埃壒馳軺車。
香名巍巍鏤翠琰，績用藹藹飛皇都。
横流不復灌旁郡，萬室按堵安田廬。
陪京沃壤袤千里，旱乾水溢從今無。
誰言釃渠百世利，政在起役三旬餘。
荒功經始自勿亟，煩爾訖事歌驪駒。
役夫雲翔指千萬，北返曹濮南青徐。
願修厲禁比川澤，張官督察稱衡虞。